MINISTERSTVO HOSPODÁRSTVA
SLOVENSKEJ REPUBLIKY

Materiál na rokovanie 
vlády Slovenskej republiky						

DODATOK 

k

Návrhu postupného prechodu cien zemného plynu na úroveň 
pokrývajúcu oprávnené náklady a primeraný zisk

Materiál sa predkladá:					Materiál obsahuje:
Iniciatívne							1.  Návrh uznesenia
2.  Kompenzácie zvýšenia ceny zemného plynu pre sociálne slabšie domácnosti
							3. Príloha	

			
Predkladá:

Ivan M i k l o š
podpredseda vlády SR
Slovenskej republiky

Ľubomír H a r a c h 
minister hospodárstva 
Slovenskej republiky

október 2001

N á v r h

UZNESENIE VLÁDY SLOVENSKEJ REPUBLIKY
č.
z   ..................2001

k Návrhu postupného prechodu cien zemného plynu na úroveň pokrývajúcu oprávnené náklady a primeraný zisk

Číslo materiálu:
Predkladateľ:	  
___________________________________________________________________________

Vláda 

A.	schvaľuje 

Návrh postupného prechodu cien zemného plynu na úroveň pokrývajúcu oprávnené náklady a primeraný zisk

B.  ukladá

ministerke pre správu a privatizáciu národného majetku  a ministrovi hospodárstva  

B.1. zapracovať pri predaji 49% akcií SPP do príslušnej zmluvy ustanovenia, ktoré zabezpečia, že ceny zemného  plynu dosiahnu úroveň pokrývajúcu oprávnené náklady a primeraný zisk až v roku 2004, pričom v roku 2003 nepresiahnu 90% tejto úrovne 

ministrovi hospodárstva

B. 2. zabezpečiť, že SPP odvedie rovnomerne v priebehu druhej polovice roku 2002 do štátneho rozpočtu preddavky na daň z príjmov právnických osôb v objeme o 500 mil. Sk vyššom, ako je výška preddavkov zodpovedajúca daňovej povinnosti roku 2001

ministerke financií

B.3. zmeniť najneskôr k 15. 11. 2001 vecné usmerňovanie cien zemného plynu pre výrobnú spotrebu na reguláciu metódou úradného určenia maximálnej ceny 

B.4. zvýšiť k 1. 1. 2002 ceny zemného plynu v jednotlivých navrhovaných kategóriách pre výrobnú spotrebu v priemere o 19,3% oproti súčasnému stavu 

B.5. zvýšiť k 1. 1. 2002 maximálnu cenu tepla na 450 Sk/GJ 

B.6. zvýšiť k 1. 1. 2002 maximálne ceny nájomného o 45%

C. odporúča 

prezidentovi Fondu národného majetku SR

C.1. zapracovať pri predaji 49% akcií SPP do príslušnej zmluvy  ustanovenia, ktoré zabezpečia, že ceny zemného  plynu dosiahnu úroveň pokrývajúcu oprávnené náklady a primeraný zisk až v roku 2004, pričom v roku 2003 nepresiahnu 90% tejto úrovne 

Vykonajú:	

ministerka pre správu a privatizáciu národného majetku
minister hospodárstva
ministerka financií

Na vedomie: 

prezident Fondu národného majetku SR

Kompenzácie zvýšenia ceny zemného plynu pre sociálne slabšie domácnosti

Počas uplynulých troch týždňov prebiehali rokovania poodpredsedu vlády pre ekonomiku, ministerky financií, ministra hospodárstva a ministra práce, sociálnych vecí a rodiny, ako i rokovania na expertnej úrovni, s cieľom nájsť vhodné opatrenia, ktoré budú sociálne slabším domácnostiam kompenzovať zvýšenie ceny zemného plynu. 

Výsledkom rokovaní vyššie uvedených členov vlády je dohoda o výraznej valorizácii  príspevku na bývanie od 1. 7. 2002. Toto zvýšenie, o ktorom vláda rozhodne súčasne s rozhodnutím o zvýšení ceny zemného plynu,  bude kompenzovať nielen zvýšenie cien zemného plynu, ale aj zvýšenie ďalších regulovaných cien, ktoré sa uskutočnili v minulosti. Valorizáciou sa zvýšia minimálne výdavky na bývanie napríklad pre trojčlennú domácnosť zo súčasných 2490 Sk na 3090 Sk, následkom čoho sa zvýšia sumy vyplácaného príspevku jednotlivým domácnostiam. Okrem zvýšenia vyplácaných dávok sa rozšíri aj okruh domácností, ktoré budú mať nárok na príspevok na bývanie. Takýchto domácností je v súčasnosti 70- až 80-tisíc, po valorizácii príspevku vzrastie tento počet podľa predpokladu ministerstva práce, sociálnych vecí a rodiny až na 100-tisíc domácností. 

Navrhovaná valorizácia príspevku na bývanie si v roku 2002 vyžiada dodatočné výdavky štátneho rozpočtu vo výške 500 mil. Sk. Tieto výdavky budú finacované zo zvýšených príjmov štátneho rozpočtu z titulu vyššej daňovej povinnosti Slovenského plynárenského priemyslu. 

Navrhované zvýšenie cien zemného plynu pre výrobnú spotrebu od 1.1. 2002 zvýši tržby, a v rovnakej miere aj zisk SPP, v roku 2002 o približne 5 mld. Sk. Toto zvýšenie zisku sa pri 25% sadzbe dane z príjmov právnických osôb prejaví zvýšením  daňovej povinnosti SPP za rok 2002 o 1,25 mld. Sk. Hoci túto sumu by mal SPP podľa zákona o dani z príjmov odviesť do štátneho rozpočtu až v marci 2003, ministerstvo hospodárstva, ktoré na základe zákona bude v SPP vykonávať akcionárske práva, môže zabezpečiť, že SPP odvedie  v druhej polovici roku 2002 do štátneho roku preddavky na daň z príjmov právnických osôb v objeme o 500 mil. Sk vyššom, štátneho rozpočtu preddavky na daň z príjmov právnických osôb v objeme o 500 mil. Sk vyššom, ako je výška preddavkov zodpovedajúca daňovej povinnosti roku 2001.

Na strane príjmov štátneho rozpočtu sa teda v roku 2002 zvýši položka príjmy z dane z príjmov právnických osôb o 500 mil. Sk a o rovnakú sumu sa zároveň zvýši položka príspevku na bývanie. 

Sumár navrhovaného postupu

1.	Ceny zemného plynu pre výrobnú spotrebu sa zvýšia o 19,3% od 1. 1. 2002.

2.	Príspevok na bývanie bude výrazným spôsobom valorizovaný od 1. 7. 2002.  

3.	SPP odvedie na zvýšených preddavkoch dane z príjmov právnických osôb do štátneho rozpočtu 500 mil. Sk v 2. polovici roku 2002.

Okrem zvýšenia ceny zemného plynu navrhujú rezorty zvýšenie už len jedinej regulovanej ceny – nájomného. Minister výstavby a regionálneho rozvoja navrhuje zvýšiť maximálne ceny nájmu bytov postavených s účasťou verejných prostriedkov do 31. 1. 2001 o 45%.  Vzhľadom na to, že zvýšenie nájomného v roku 2002 sa bude týkať už len 4% domácností, ktoré bývajú v obecných bytoch, a tiež vzhľadom na veľkú deformáciu v tejto položke, je možné tento návrh akceptovať.   

Zápis z rokovania

pracovnej porady k dôsledkom zvýšenia ceny zemného plynu na domácnosti

Zúčastnení:

p. Gulíková, SPP
p. Guráň, MPSVaR 
p. Iždinský, MF SR
p. Marková, Slovenská energetická agentúra (SEA) 
p. Nováková, MF SR 
p. Olexa, ŠÚ SR
p. Tvaroška, ÚV SR
p. Urmín, MH SR

Dátum a miesto konania: 3. október 2001, Úrad vlády SR

Pracovná porada sa konala na základe dohody podpredsedu vlády pre ekonomiku, ministerky financií, ministra hospodárstva a ministra práce, sociálnych vecí a rodiny. Cieľom porady bolo zjednotiť údaje o dopadoch zvýšenia ceny zemného plynu o 19,3% k 1.1.2002 na domácnosti. Na rokovaní členov vlády boli totiž zo strany ministerky financií a ministra práce, sociálnych vecí a rodiny spochybnené výpočty Úradu vlády. 

p. Tvaroška na úvod rokovania vysvetlil spôsob výpočtu Úradu vlády, ktoré vychádzali zo štatistiky rodinných účtov ŠÚ SR za 1. polrok 2001. Podľa týchto oficiálnych údajov dosiahli výdavky priemernej domácnosti na zemný plyn mesačne 409 Sk a na teplo a teplú vodu 690 Sk. Z nich vychádzal dopad zvýšenia cien zemného plynu o 19,3% na priemernú domácnosť 106 Sk za mesiac. 

A. Výdavky domácností na zemný plyn 

Prítomní nespochybnili výpočet na základe štatistiky rodinných účtov. p. Nováková však uviedla, že hovoriť o priemernej domácnosti je v prípade dopadov zvýšenia cien plynu problematické, pretože výdavky konkrétnych domácností sú rôzne v závislosti od toho, či tieto domácnosti používajú plyn len na varenie, alebo aj na ohrev vody, či plné vykurovanie. 

p. Nováková preto navrhla, aby sa okrem priemerného dopadu hovorilo aj o tom, aký dopad bude mať zvýšenie cien plynu o 19,3% na rôzne typy domácností. Domácnosti sú v súčasnosti rozdelené podľa objemu spotreby do troch kategórií.

V tabuľke sú uvedené dopady zvýšenia cien o 19,3% na jednotlivé kategórie podľa SPP a podľa MF SR.

		                Zdroj: 	SPP	        Zdroj: 	MF SR	
		Priemerná ročná spotreba 	Mesačné zvýšenie výdavkov 	Ročná spotreba 
	Mesačné zvýšenie výdavkov 	
D1	0-200 m3	80 m3	10 Sk	100 m3	13 Sk	
D2	201-1700 m3	957 m3	87 Sk	1500 m3	133 Sk	
D3	1701-6500 m3	3472 m3	276 Sk	5500 m3	419 Sk	

MF SR nespochybnilo údaje SPP, ktoré vyjadrujú spotrebu priemernej domácnosti (SPP dodáva plyn pre 1,266 milióna domácností) v jednotlivých kategóriách, a ktoré vychádzajú zo skutočnosti roku 2000. Rozdiel medzi údajmi MF SR a SPP je len v tom, že MF SR nepoužilo vo svojich prepočtoch priemernú spotrebu vykazovanú SPP, ktorá je výsledkom spriemerovania spotreby bežnej domácnosti s domácnosťami s minimálnymi odbermi, ktoré nevyužívajú určené hranice spotreby plynu v jednotlivých kategóriách. 

ZÁVER: Účastníci porady sa zhodli na tom, že zvýšenie cien zemného plynu bude mať rôzne dopady na jednotlivé domácnosti, pričom rozdiely medzi nimi môžu byť značné. Dopad v jednotlivých kategóriách sa pohybuje od 13 Sk (priemerná domácnosť v kategórii D1) do 276 Sk (priemerná domácnosť v kategórii D3). Pritom platí, že  mnoho domácností zemný plyn nevyužíva vôbec a naopak viaceré domácnosti majú spotrebu vyššiu ako je priemer v kategórii D3, a preto dopad na ich výdavky bude väčší ako 276 Sk. Napríklad pri ročnej spotrebe plynu vo výške 5500 m3 sa mesačné výdavky tejto domácnosti zvýšia o 419 Sk. 

Dopad zvýšenia ceny zemného plynu o 19,3% na PRIEMERNÚ SLOVENSKÚ DOMÁCNOSŤ, ktorá v 1. polroku 2001 vydala na zemný plyn mesačne 409 Sk (teda vrátane rodín, ktoré zemný plyn vôbec nepoužívajú), je 79 Sk. 

B. Výdavky domácností na teplo a teplú vodu

Zvýšenie ceny zemného plynu sa automaticky prejaví aj vo zvýšení ceny tepla a teplej vody pre tie domácnosti, ktoré nakupujú teplo od centrálnych výrobcov, využívajúcich  na výrobu tepla zemný plyn. Podľa údajov MF SR bude predstavovať dopad mesačne na takúto domácnosť v priemere 151 Sk. Tento údaj potvrdila aj p. Marková zo SEA. Účastníci porady sa zhodli aj na tom, že podiel domácností, ktoré nakupujú teplo od centrálnych výrobcov, využívajúcich  na výrobu tepla zemný plyn, predstavuje 28% celkového počtu domácností. 

ZÁVER: Účastníci porady sa zhodli na tom, že zvýšenie cien zemného plynu o 19,3% sa prejaví zvýšením nákladov u tých domácností, ktoré nakupujú teplo od centrálnych výrobcov využívajúcich  na výrobu tepla zemný plyn, v priemere o 151 Sk. Keďže takýchto domácností je 28% z celkového počtu domácností, výdavky PRIEMERNEJ SLOVENSKEJ DOMÁCNOSTI (vrátane tých, ktoré nenakupujú teplo od centrálnych výrobcov využívajúcich zemný plyn) vzrastú v dôsledku zvýšenia ceny plynu o 19,3% o 42 Sk.

Zvýšenie ceny zemného plynu o 19,3% a následné zvýšenie cien tepla sa prejaví zvýšením výdavkov PRIEMERNEJ SLOVENSKEJ DOMÁCNOSTI (teda  vrátane tých, ktoré zemný plyn vôbec nevyužívajú) o 121 Sk.  Ide o priame dopady, bez nepriamych vplyvov cez ceny výrobcov, ktorí využívajú plyn v technologickom procese. 

p. Nováková uviedla, že ak nepríde od 1.1.2002 k úprave maximálnej ceny tepla, ktorá je dnes na úrovni 420 Sk/GJ, zvýšia sa výdavky štátneho rozpočtu na dotácie pre prípady, že ceny prevýšia uvedenú hranicu. MF SR ani MH SR nedokáže kvantifikovať, aké dopady na štátny rozpočet by to mohlo mať. Možný, resp. pravdepodobný negatívny dopad na štátny rozpočet by sa eliminoval v prípade, že sa maximálna cena tepla zvýši o 7% na 450 Sk/GJ. MF SR upozornilo, že v prípade zvýšenia cien zemného plynu budú musieť okresné úrady určiť nové maximálne ceny tepla pre jednotlivých výrobcov a dodávateľov aj v prípade, že nepríde k zvýšeniu maximálnej ceny tepla (v súčasnosti 420 Sk/GJ).  

Bratislava, 3.10.2001 

Alžbeta Nováková            Jozef Urmín          	 Peter Guráň		 Vladimír Tvaroška
       MF SR		        MH SR	                           MPSVaR		        ÚV SR